TABA YA LETLAKALA LA KA NTLE | BARONGWA—NA GO TSEBA KA BONA GO BOHLOKWA?
Na o ka Rata go Tseba ka Barongwa?
Na o ka rata go tseba nnete ka barongwa—gore ke bomang, go tlile bjang gore ba be gona le seo ba se dirago? Ga go na moo o ka hwetšago dikarabo tše kaone ntle le ka Lentšung la Modimo leo le buduletšwego, e lego Beibele. (2 Timotheo 3:16) Beibele e re’ng?
Ka ge Modimo e le Moya, barongwa le bona ke meoya e sa bonagalego yeo e se ‘nago nama le marapo.’ Barongwa bao ba kwago Modimo ba dula legodimong gomme ba kgona go bona Modimo yo a lego legodimong.—Luka 24:39; Mateo 18:10; Johane 4:24.
Ka dinako tše dingwe barongwa ba kile ba iponagatša e le batho. Morero e be e le gore ba dire mešomo yeo Modimo a bego a ba file yona lefaseng. Ka morago ga go phetha mešomo yeo ba ile ba se sa bonagala.—Baahlodi 6:11-23; 13:15-20.
Ka Beibeleng ge go bolelwa ka barongwa go kwagala e le banna. Ka mehla ge ba be ba iponagatša bathong ba be ba tšwelela ka sebopego sa banna. Lega go le bjalo, go barongwa ga go na monna goba mosadi. Ga ba nyalane e bile ga ba belege. Go oketša moo, barongwa ga se ba thoma e le batho lefaseng—mohlomongwe e le masea, bana goba batho ba bagolo. Barongwa ba bopilwe ke Jehofa; ke ka baka leo Beibele e ba bitšago “barwa ba Modimo wa therešo.”—Jobo 1:6; Psalme 148:2, 5.
Beibele e bolela ka “maleme a batho le a barongwa,” e lego seo se bontšhago gore Modimo le barongwa ba na le tsela yeo ba bolelago ka yona le leleme leo ba le dirišago. Le ge Modimo a ile a diriša barongwa go bolela le batho, eupša ga a re dumelele go rapela barongwa.—1 Bakorinthe 13:1; Kutollo 22:8, 9.
Go na le barongwa ba dimiriate tše dimiriate, mohlomongwe ke ba dibilione. *—Daniele 7:10; Kutollo 5:11.
Barongwa ba na le “matla a magolo,” e lego matla ao a fetago a batho, e bile ba feta batho ka bohlale. Ba na le lebelo kudu, go feta selo le ge e le sefe sa mo lefaseng.—Psalme 103:20; Daniele 9:20-23.
Le ge barongwa ba na le matla a magolo e bile ba le bohlale kudu, ga ba kgone dilo ka moka. E bile go na le dilo tše dingwe tšeo ba sa di tsebego.—Mateo 24:36; 1 Petro 1:12.
Barongwa ba bopilwe ba sa swane ka dimelo e bile ba na le dika tša go swana le tša Modimo. E bile ba na le tokologo ya go ikgethela. Ka baka leo, go swana le batho, le bona ba ka kgetha go dira se se lokilego goba se se fošagetšego. Ka manyami, barongwa ba bangwe ba ile ba kgetha go se kwe Modimo.—Juda 6.
^ par. 8 Miriate e tee e lekana le 10 000. Miriate e tee ge e balwa ga miriate e dira dimilione tše 100. Ka gona, lengwalo la Kutollo le bolela ka barongwa ba “dimiriate tša dimiriate.” Tšeo ke dibopiwa tša moya tše dimilione tše makgolo, goba mohlomongwe tše dibilione!
nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn nso_Latn